(2)

cuirtear na hAirteagail seo a leanas isteach: “Airteagal 6a Spriocanna líonta agus conairí líonta 1. Faoi réir mhíreanna 2 go 5, comhlíonfaidh na Páirtithe Conarthacha na spriocanna líonta seo a leanas maidir le hacmhainn chomhiomlán gach saoráide stórála gáis faoi thalamh atá lonnaithe ar a gcríoch féin agus atá idirnasctha go díreach le limistéar margaidh ar a gcríoch gach bliain faoin 1 Samhain: (a) le haghaidh 2022: 80 %, (b) ón mbliain 2023 ar aghaidh: 90 %. Chun an mhír seo a chomhlíonadh, cuirfidh na Páirtithe Conarthacha san áireamh an cuspóir maidir le slándáil an tsoláthair gáis a choimirciú i gcomhréir le hAirteagal 1. 2. D’ainneoin mhír 1 agus gan dochar d’oibleagáidí na bPáirtithe Conarthacha eile na saoráidí stórála gáis faoi thalamh lena mbaineann a líonadh, beidh sprioc líonta do gach Páirtí Conarthach ina bhfuil na saoráidí stórála gáis faoi thalamh lonnaithe laghdaithe do thoirt arb ionann í agus 35 % den mheántomhaltas bliantúil gáis thar an 5 bliana roimhe sin don Pháirtí Conarthach sin. 3. D’ainneoin mhír 1 agus gan dochar d’oibleagáidí na bPáirtithe Conarthacha eile na saoráidí stórála gáis faoi thalamh lena mbaineanna a líonadh, laghdófar sprioc líonta gach Páirtí Conarthach ina bhfuil na saoráidí stórála gáis faoi thalamh lonnaithe de réir na toirte, a soláthraíodh do Bhallstáit an Aontais agus do thríú tíortha le linn na tréimhse tagartha 2016 go 2021 más rud é go raibh an meántoirt a soláthraíodh níos mó ná 15 TWh in aghaidh na bliana sa tréimhse aistarraingthe stórála gáis (mí Dheireadh Fómhair – mí Aibreáin). 4. <….> 5. Féadfaidh Páirtí Conarthach an sprioc líonta a chomhlíonadh i bpáirt trí GNL atá stóráilte go fisiceach agus ar fáil i saoráidí GNL na mBallstát a chomhaireamh i gcás ina mbainfear amach an dá choinníoll a leanas: (a) áirítear sa chóras gáis acmhainn shuntasach stórála GNL, arb ionann é go bliantúil agus níos mó ná 4 % de mheántomhaltas náisiúnta thar na 5 bliana roimhe sin; (b) tá oibleagáid forchurtha ag an bPáirtí Conarthach ar sholáthróirí gáis toirteanna íosta gáis a stóráil i saoráidí stórála gáis faoi thalamh agus/nó i saoráidí GNL i gcomhréir Airteagal 6b(1), pointe (a). 6. Déanfaidh na Páirtithe Conarthacha na bearta is gá chun na spriocanna idirmheánacha a chomhlíonadh nó chun a áirithiú go gcomhlíonfar iad mar a leanas: (a) i gcás 2022 mar a leagtar amach in Iarscríbhinn Ia, agus (b) ón mbliain 2023: i gcomhréir le mír 7. 7. I gcás 2023 agus na mblianta ina dhiaidh sin, déanfaidh gach Páirtí Conarthach ag a bhfuil saoráidí stórála gáis faoi thalamh dréachtchonair líonta le spriocanna idirmheánacha do mhí Feabhra, mí na Bealtaine, mí Iúil agus mí Mheán Fómhair, lena n-áirítear faisnéis theicniúil, a chur faoi bhráid Rúnaíocht an Chomhphobail Fuinnimh faoin 15 Meán Fómhair an bhliain roimhe sin, i bhfoirm chomhiomlánaithe maidir leis na saoráidí stórála gáis faoi thalamh atá ar a gcríoch féin agus atá idirnasctha go díreach lena limistéir mhargaidh. Beidh an chonair líonta agus na spriocanna idirmheánacha bunaithe ar an méanráta líonta le linn na 5 bliana roimhe sin. I gcás Páirtithe Conarthacha a laghdaítear an sprioc líonta ina leith go dtí 35 % dá mheántomhaltas bliantúil gáis de bhun mhír 2, déanfar spriocanna idirmheánacha na conaire líonta a laghdú dá réir sin. Bunaithe ar an bhfaisnéis theicniúil a chuirfidh gach Páirtí Conarthach ar fáil agus measúnú an Ghrúpa Comhordúcháin chun Soláthar a Áirithiú á chur san áireamh, glacfaidh Rúnaíocht an Chomhphobail Fuinnimh cinneadh lena socrófar an chonair líonta do gach Páirtí Conarthach. Déanfar an cinneadh sin a ghlacadh faoin 15 Samhain den bhliain roimhe sin, i gcás inar gá agus lena n-áirítear cás ina mbeidh dréachtchonair líonta nuashonraithe tíolactha ag an bPáirtí Conarthach. Beidh sé bunaithe ar mheasúnú ar an staid ghinearálta maidir le slándáil an tsoláthair gáis agus ar fhorbairt an éilimh agus an tsoláthair gáis sa Chomhphobal Fuinnimh agus i bPáirtithe Conarthacha aonair, agus socrófar é ar bhealach lena gcosnaítear slándáil an tsoláthair gáis, agus lena seachnaítear ag an am céanna ualaí nach bhfuil gá leo ar Pháirtithe Conarthacha, ar rannpháirtithe sa mhargadh gáis, ar oibreoirí córais stórála nó ar chustaiméirí agus gan an iomaíocht idir na saoráidí stórála atá lonnaithe i bPáirtithe Conarthacha agus/nó i mBallstáit chomharsanachta a shaobhadh go míchuí. 8. I gcás, in aon bhliain ar leith, nach féidir le Páirtí Conarthach a sprioc líonta a bhaint amach faoin 1 Samhain mar gheall ar na saintréithe teicniúla sonracha ag saoráid stórála gáis faoi thalamh amháin nó níos mó laistigh dá chríoch, amhail rátaí insteallta an-íseal, ceadófar dó í a chomhlíonadh faoin 1 Nollaig. Cuirfidh an Páirtí Conarthach Rúnaíocht an Chomhphobail Fuinnimh ar an eolas faoin 1 Samhain, agus tabharfaidh sé cúiseanna leis an moill. 9. Fad is a bheidh éigeandáil náisiúnta fógartha de bhun Airteagal 11 ag Páirtí Conarthach amháin nó níos mó ag a bhfuil saoráidí stórála gáis faoi thalamh aige ní bheidh feidhm ag an sprioc líonta. 10. Déanfaidh údarás inniúil gach Páirtí Chonarthaigh faireachán leanúnach ar an gcomhlíontacht maidir lena chonair líonta agus tuairisceoidh sé go tráthrialta don Ghrúpa Comhordúcháin chun Soláthar a Áirithiú. I gcás ina bhfuil leibhéal líonta Páirtí Conarthaigh ar leith níos mó ná 5 phointe céatadáin faoi leibhéal na conaire líonta, déanfaidh an t-údarás inniúil bearta éifeachtacha chun é a mhéadú gan aon mhoill. Cuirfidh na Páirtithe Conarthacha Rúnaíocht an Chomhphobail Fuinnimh agus an Grúpa Comhordúcháin chun Soláthar a Áirithiú ar an eolas faoi na bearta a rinneadh. 11. I gcás ina n-imeodh Páirtí Conarthach go suntasach agus go marthanach ón gconair líonta, lena gcuirtear comhlíonadh na sprice líonta i mbaol, nó i gcás ina n-imeodh sé ón sprioc líonta, eiseoidh Rúnaíocht an Chomhphobail Fuinnimh, tar éis dó dul i gcomhairle leis an nGrúpa Comhordúcháin chun Soláthar a Áirithiú agus leis an bPáirtí Conarthach lena mbaineann, moladh don Pháirtí Conarthach sin nó do na Páirtithe Conarthacha eile lena mbaineann maidir le bearta a bheidh le déanamh láithreach. I gcás nach laghdaítear go suntasach an t-imeacht nó laistigh de mhí amháin ó dháta an mholta ó Rúnaíocht an Chomhphobail Fuinnimh a fháil, déanfaidh an Rúnaíocht, tar éis dó dul i gcomhairle leis an nGrúpa Comhordúcháin chun Soláthar a Áirithiú agus leis an bPáirtí Conarthach lena mbaineann, cinneadh mar rogha dheiridh chun é a chur de cheangal ar an bPáirtí Conarthach lena mbaineann bearta a dhéanamh chun an t-imeacht a leigheas go héifeachtach, lena n-áirítear, i gcás inarb iomchuí, beart amháin nó níos mó dá bhforáiltear in Airteagal 6b(1) a dhéanamh, nó aon bheart eile chun a áirithiú go gcomhlíonfar an sprioc líonta de bhun an Airteagail seo. Agus cinneadh á dhéanamh faoi na bearta is ceart a ghlacadh de bhun an dara fomhír, cuirfidh Rúnaíocht an Chomhphobail Fuinnimh san áireamh staid shonrach an Pháirtí Chonarthaigh lena mbaineann, amhail méid na saoráidí stórála gáis faoi thalamh i ndáil leis an tomhaltas gáis intíre, a thábhachtaí atá na saoráidí stórála gáis faoi thalamh do shlándáil an tsoláthair gáis sa réigiún agus aon saoráidí stórála gás nádúrtha leachtaithe (GNL) atá ann cheana. Maidir le haon bheart arna ghlacadh ag Rúnaíocht an Chomhphobail Fuinnimh chun aghaidh a thabhairt ar imeachtaí ón gconair líonta nó ón sprioc líonta le haghaidh 2022, cuirfear san áireamh an tréimhse ghearr chun an tAirteagal seo a chur chun feidhme ar an leibhéal náisiúnta, rud d’fhéadfadh cur leis an imeacht ón gconair líonta nó ón sprioc líonta le haghaidh 2022. Áiritheoidh Rúnaíocht an Chomhphobail Fuinnimh nach ndéanfaidh na bearta arna nglacadh de bhun na míre seo an méid seo a leanas: (a) dul thar a bhfuil riachtanach chun slándáil an tsoláthair gáis a choimirciú; (b) ualach díréireach a chur ar na Páirtithe Conarthacha, rannpháirtithe sa mhargadh gáis, oibreoirí córais stórála ná ar chustaiméirí. Airteagal 6b Spriocanna líonta a chur chun feidhme 1. Déanfaidh na Páirtithe Conarthacha gach beart is gá, lena n-áirítear foráil a dhéanamh do dhreasachtaí airgeadais nó cúiteamh do rannpháirtithe sa mhargadh, chun na spriocanna líonta de bhun Airteagal 6a a chomhlíonadh. Agus comhlíonadh na spriocanna líonta á áirithiú acu, tabharfaidh na Páirtithe Conarthacha tús áite, i gcás inar féidir, do bhearta margadhbhunaithe. Sa mhéid go dtagann aon bheart dá bhforáiltear san Airteagal seo faoi dhualgais agus faoi chumhachtaí an údaráis rialála náisiúnta de bhun Airteagal 41 de Threoir 2009/73/CE arna hoiriúnú agus arna glacadh le Cinneadh 2011/02/MC-EnC ón gComhairle Aireachta, is iad na húdaráis rialála náisiúnta a bheidh freagrach as na bearta sin a dhéanamh. Féadfaidh aon bheart arna ghlacadh de bhun na míre seo an méid a leanas, go háirithe, a áireamh: (a) ceangal a chur ar sholáthraithe gáis toirteanna íosta gáis a stóráil i saoráidí stórála, lena n-áirítear i saoráidí stórála gáis faoi thalamh agus/nó i saoráidí stórála GNL, na toirteanna sin a chinneadh ar bhonn an méid gáis arna sholáthar ag soláthróirí gáis do chustaiméirí atá faoi chosaint; (b) ceangal a chur ar oibreoirí córais stórála a n-acmhainn a thairiscint do rannpháirtithe sa mhargadh; (c) ceangal a chur ar oibreoirí córais tarchurtha nó ar eintitis arna n-ainmniú ag an bPáirtí Conarthach stoc comhardúcháin a cheannach agus a bhainistiú go heisiach chun a bhfeidhmeanna mar oibreoirí córais tarchurtha a chomhlíonadh agus, i gcás inar gá, lena bhforchuirtear oibleagáid ar eintitis ainmnithe eile chun slándáil an tsoláthair gáis i gcás éigeandála dá dtagraítear in Airteagal 11(1), pointe (c), a choimirciú; (d) ionstraimí comhordaithe a úsáid, amhail ardáin chun GNL a cheannach, in éineacht le Páirtithe Conarthacha eile chun úsáid GNL a uasmhéadú agus chun bacainní bonneagair agus rialála ar úsáid chomhroinnte GNL a laghdú chun saoráidí stórála gáis faoi thalamh a líonadh; (e) úsáid a bhaint as sásraí deonacha chun gás nádúrtha a sholáthar go comhpháirteach; (f) dreasachtaí airgeadais a sholáthar do rannpháirtithe sa mhargadh, lena n-áirítear oibreoirí córais stórála, amhail conarthaí difríochta, nó cúiteamh a sholáthar do rannpháirtithe sa mhargadh as gannchion in ioncaim nó as costais arna dtabhú acu mar thoradh ar oibleagáidí ar rannpháirtithe sa mhargadh, lena n-áirítear oibreoirí córais stórála nach féidir a sheasamh le hioncaim; (g) ceangal a chur ar shealbhóirí acmhainne stórála acmhainní atá curtha in áirithe acu a úsáid nó na hacmhainní sin atá gan úsáid a scaoileadh uathu, agus lena gcuirtear d’oibleagáid ar shealbhóir na hacmhainne stórála nach n-úsáideann an acmhainn stórála an praghas a comhaontaíodh a íoc ar feadh théarma iomlán an chonartha stórála; (h) ionstraimí éifeachtacha a ghlacadh chun stóráil straitéiseach a cheannach agus a bhainistiú ag eintitis phoiblí nó phríobháideacha, ar choinníoll nach ndéanann ionstraimí den sórt sin an iomaíocht nó dea-oibriú an mhargaidh inmheánaigh a shaobhadh; (i) eintiteas tiomnaithe a cheapadh dá sannfar an tasc an sprioc líonta a chomhlíonadh i gcás nach gcomhlíonfar an sprioc líonta murach sin; (j) lascainí ar na taraifí stórála a sholáthar; (k) na hioncaim is gá a bhailiú chun na caiteachais chaipitil agus oibríochtúla a bhaineann le saoráidí stórála rialáilte a aisghabháil mar tharaifí stórála agus mar mhuirear tiomnaithe a ionchorpraítear i dtaraifí tarchurtha, nach mbailítear ach amháin ó phointí scoir chuig custaiméirí deiridh atá lonnaithe sna Páirtithe Conarthacha céannaar an gcoinnioll nach mbeidh an t-ioncam a bhailítear trí tharaifí níos mó ná an t-ioncam ceadaithe. 2. Beidh na bearta arna nglacadh ag na Páirtithe Conarthacha de bhun mhír 1 teoranta don mhéid is gá chun na conairí líonta agus na spriocanna líonta a bhaint amach. Sainmhíneofar na bearta sin go soiléir, agus beidh siad trédhearcach, comhréireach, neamh-idirdhealaitheach agus infhíoraithe. Ní dhéanfaidh siad saobhadh míchuí ar iomaíocht ná ar dhea-oibriú an mhargaidh inmheánaigh sa ghás agus ní chuirfidh siad slándáil sholáthar gáis na bPáirtithe Conarthacha eile nó an Chomhphobail Fuinnimh i mbaol. 3. Déanfaidh na Páirtithe Conarthacha na bearta uile is gá chun a áirithiú go mbainfear úsáid ar bhealach éifeachtúil as an mbonneagar atá ann cheana ar an leibhéal náisiúnta agus ar an leibhéal réigiúnach ar mhaithe le slándáil an tsoláthair gáis. Ní dhéanfaidh na bearta sin, in imthosca ar bith, bac ná srian a chur ar úsáid trasteorann saoráidí stórála ná saoráidí GNL agus ní chuirfidh siad teorainn leis na hacmhainní tarchurtha trasteorann arna leithdháileadh i gcomhréir le Rialachán (AE) 2017/459, arna oiriúnú agus arna ghlacadh le Cinneadh 2018/06/PHLG-EnC ón mBuanghrúpa Ardleibhéil. 4. Agus bearta á nglacadh acu de bhun an Airteagail seo, cuirfidh na Páirtithe Conarthacha céadphrionsabal na héifeachtúlachta fuinnimh i bhfeidhm, agus cuspóirí a mbeart faoi seach á mbaint amach acu i gcónaí, i gcomhréir le Rialachán (AE) 2018/1999 ó Pharlaimint na hEorpa agus ón gComhairle, arna oiriúnú agus arna ghlacadh le Cinneadh 2021/14/MC-EnC ón gComhairle Aireachta. Airteagal 6c Socruithe stórála agus sásra comhroinnte ualaigh 1. Áiritheoidh Páirtí Conarthach nach bhfuil aon saoráidí stórála gáis faoi thalamh acu go mbeidh socruithe i bhfeidhm ag rannpháirtithe sa mhargadh laistigh den Pháirtí Conarthach sin le hoibreoirí córais stórála faoi thalamh nó le rannpháirtithe eile sa mhargadh i bPáirtithe Conarthacha agus/nó i mBallstáit ag a bhfuil saoráidí stórála gáis faoi thalamh. Forálfar leis na socruithe sin, faoin 1 Samhain, maidir le húsáid na dtoirteanna stórála a chomhfhreagraíonn do 15 % ar a laghad dá n-ídiú bliantúil gáis den mheántomhaltas bliantúil gáis thar na 5 bliana roimhe sin sa Pháirtí Conarthach nach bhfuil socruithe stórála gáis faoi thalamh aige. Mar sin féin, i gcás ina gcuirtear, le hacmhainn tarchurtha trasteorann nó srianta teicniúla eile, cosc ar Pháirtí Conarthach nach bhfuil aon saoráidí stórála gáis faoi thalamh aige úsáid iomlán a bhaint as 15 % de na toirteanna stórála sin, ní stórálfaidh an Páirtí Conarthach sin ach na toirteanna sin atá indéanta go teicniúil. I gcás nach gceadaítear, leis na teorainneacha teicniúla, do Pháirtí Conarthach an oibleagáid a leagtar síos sa chéad fhomhír a chomhlíonadh agus go bhfuil oibleagáid i bhfeidhm ag an bPáirtí Conarthach sin breoslaí eile a stóráil in ionad gáis, féadfar an oibleagáid a leagtar síos sa chéad fhomhír a chomhlíonadh go heisceachtúil le hoibleagáid choibhéiseach breoslaí eile seachas gás a stóráil. Léireoidh an Páirtí Conarthach lena mbaineann teorainneacha teicniúla agus coibhéis an bhirt. 2. De mhaolú ar mhír 1, féadfaidh Páirtí Conarthach nach bhfuil aon saoráidí stórála gáis faoi thalamh aige sásra comhroinnte ualaigh a fhorbairt i gcomhpháirt le Páirtí Conarthach amháin nó níos mó nó i gcomhpháirt le Ballstáit ag a bhfuil saoráidí stórála gáis faoi thalamh (‘sásra comhroinnte ualaigh’). Bunófar an sásra comhroinnte ualaigh ar shonraí ábhartha an mheasúnaithe riosca is déanaí de bhun Airteagal 7 agus cuirfear san áireamh leis na paraiméadair uile seo a leanas: (a) costas na tacaíochta airgeadais chun an sprioc líonta a bhaint amach, gan na costais a bhaineann le haon oibleagáidí stórála straitéiseacha a chomhlíonadh; (b) na toirteanna gáis is gá chun freastal ar éileamh na gcustaiméirí atá faoi chosaint i gcomhréir le hAirteagal 6(1); (c) aon teorainneacha teicniúla, lena n-áirítear an acmhainn stórála faoi thalamh atá ar fáil, an acmhainn tarchurtha theicniúil trasteorann agus rátaí aistarraingthe. Tabharfaidh na Páirtithe Conarthacha fógra faoin sásra comhroinnte ualaigh do Rúnaíocht an Chomhphobail Fuinnimh agus don Ghrúpa Comhordúcháin chun Soláthar a Áirithiú faoin ….. [2 mhí tar éis dháta theacht i bhfeidhm an Chinnidh seo]. In éagmais comhaontaithe maidir le sásra comhroinnte ualaigh faoin dáta sin, léireoidh na Páirtithe Conarthacha sin nach bhfuil saoráidí stórála gáis faoi thalamh acu go gcomhlíonann siad mír 1 agus cuirfidh siad an méid sin in iúl do Rúnaíocht an Chomhphobail Fuinnimh agus don Ghrúpa Comhordúcháin chun Soláthar a Áirithiú. 3. <…> 4. Féadfaidh Páirtithe Conarthacha nach bhfuil saoráidí stórála gáis faoi thalamh acu dreasachtaí nó cúiteamh airgeadais a chur ar fáil do rannpháirtithe sa mhargadh nó d’oibreoirí córas tarchurtha, de réir mar is ábhartha, don ghannchion in ioncaim, nó do na costais arna dtabhú acu, mar thoradh ar chomhlíonadh a n-oibleagáidí stórála de bhun an Airteagail seo acu, i gcás nach féidir an t-easnamh sin nó na costais sin a chumhdach le hioncam, chun a áirithiú go gcomhlíonfar a n-oibleagáid gás a stóráil i bPáirtithe Conarthacha eile agus/nó i mBallstáit eile de bhun mhír 1 nó de bhun chur chun feidhme an tsásra comhroinnte ualaigh. Má mhaoinítear an dreasacht nó an cúiteamh airgeadais trí thobhach, ní bheidh feidhm ag an tobhach sin maidir le pointí idirnaisc trasteorann. 5. D’ainneoin mhír 1, i gcás ina mbeidh saoráidí stórála gáis faoi thalamh suite ar a chríoch ag Páirtí Conarthach agus gur mó acmhainn chomhiomlánaithe na saoráidí sin ná tomhaltas bliantúil gáis an Pháirtí Chonarthaigh sin, déanfaidh na Páirtithe Conarthacha nach bhfuil saoráidí stórála gáis faoi thalamh acu ach a bhfuil rochtain acu ar na saoráidí sin: (a) a áirithiú go mbeidh na toirteanna stórála, faoin 1 Samhain, ag freagairt ar a laghad do mheánúsáid na hacmhainne stórála sna 5 bliana roimhe sin, arna chinneadh, inter alia, trí na sreafaí le linn an tséasúir aistarraingthe sna 5 bliana roimhe sin ó Pháirtithe Conarthacha ina bhfuil na saoráidí stórála lonnaithe a chur san áireamh nó (b) léireoidh siad gur cuireadh in áirithe acmhainn stórála atá coibhéiseach leis an toirt a chumhdaítear leis an oibleagáid faoi phointe (a). Más féidir leis an bPáirtí Conarthach nach bhfuil saoráidí stórála gáis faoi thalamh acu a léiriú gur cuireadh acmhainn stórála atá coibhéiseach leis an toirt a chumhdaítear leis an oibleagáid faoi phointe (a) den chéad fhomhír in áirithe, beidh feidhm ag mír 1. Beidh teorainn 15 % den mheántomhaltas bliantúil gáis thar na 5 bliana roimhe sin sa Pháirtí Conarthach lena mbaineann leis an oibleagáid faoin mír seo. 6. <…>. Airteagal 6d Faireachán agus forfheidhmiú 1. Tuairisceoidh na hoibreoirí córais stórála an leibhéal líonta don údarás inniúil i ngach Páirtí Conarthach ina bhfuil na saoráidí stórála gáis faoi thalamh lena mbaineann lonnaithe agus, más infheidhme, d’eintiteas arna ainmniú ag an bPáirtí Conarthach sin (‘an t-údarás ainmnithe’) mar a leanas: (a) i gcás 2022: ar gach ceann de na spriocanna idirmheánacha a leagtar amach in Iarscríbhinn Ia agus (b) ó 2023: mar a shocraítear de bhun Airteagal 6a(4) 2. Déanfaidh an t-údarás inniúil agus, más infheidhme, eintiteas ainmnithe gach Páirtí Conarthach faireachán ar leibhéil líonta na saoráidí stórála gáis faoi thalamh ina gcríocha ag deireadh gach míosa agus tuairisceoidh siad na torthaí do Rúnaíocht an Chomhphobail Fuinnimh gan moill mhíchuí. Féadfaidh Rúnaíocht an Chomhphobail Fuinnimh, i gcás inarb iomchuí, a iarraidh ar Bhord Rialála an Chomhphobail Fuinnimh cuidiú leis an bhfaireachán sin. 3. De réir na faisnéise arna soláthar ag an údarás inniúil agus, más infheidhme, tuairisceoidh eintiteas ainmnithe gach Páirtí Chonarthaigh, Rúnaíocht an Chomhphobail Fuinnimh go rialta don Ghrúpa Comhordúcháin chun Soláthar a Áirithiú. 4. Tabharfaidh an Grúpa Comhordúcháin chun Soláthar a Áirithiú cúnamh do Rúnaíocht an Chomhphobail Fuinnimh leis an bhfaireachán a dhéanfar ar na conairí líonta agus spriocanna líonta, agus forbróidh sé treoraíocht do Rúnaíocht an Chomhphobail Fuinnimh maidir le bearta leordhóthanacha chun comhlíontacht a áirithiú i gcás ina n-imeoidh na Páirtithe Conarthacha ó na conairí líonta nó nach mbaineann siad na spriocanna líonta amach. 5. Déanfaidh na Páirtithe Conarthacha na bearta is gá chun na conairí líonta agus na spriocanna líonta a bhaint amach agus chun na hoibleagáidí stórála a cheanglaítear ar rannpháirtithe sa mhargadh a fhorfheidhmiú, lena n-áirítear bearta trí smachtbhannaí atá sách athchomhairleach agus fíneálacha a fhorchur ar na rannpháirtithe sin sa mhargadh. Cuirfidh na Páirtithe Conarthacha Rúnaíocht an Chomhphobail Fuinnimh ar an eolas gan mhoill faoi na bearta forfheidhmiúcháin arna ndéanamh de bhun na míre seo. 6. I gcás ina mbeidh faisnéis atá íogair ó thaobh na tráchtála de le malartú, féadfaidh Rúnaíocht an Chomhphobail Fuinnimh cruinnithe den Ghrúpa Comhordúcháin chun Soláthar a Áirithiú a thionól atá teoranta do na Páirtithe Conarthacha, agus do Rúnaíocht an Chomhphobail Fuinnimh. 7. Aon fhaisnéis a mhalartófar, beidh sí teoranta don mhéid a bhfuil gá léi chun críche faireachán a dhéanamh ar chomhlíontacht leis an Rialachán seo. Caomhnóidh Rúnaíocht an Chomhphobail Fuinnimh, na húdaráis rialála náisiúinta agus na Páirtithe Conarthacha rúndacht na faisnéise atá íogair ó thaobh na tráchtála de a gheofar chun críocha a n-oibleagáid a chomhlíonadh.”;